text: Her er de fem fyrværkeriråd
  15 december 2015 kl. 07.27
  I anledning af at man allerede tirsdag lovligt kan købe fyrværkeri, så kan du her læse politiets fem fyrværkeriråd.
  Du har garanteret hørt de fem fyrværkeriråd før. Alligevel var over 300 personer forbi skadestuen, da 2014 blev til 2015. De fem fyrværkeriråd kan derfor godt tåle en gentagelse:
  Brug altid beskyttelsesbriller.
  Brug kun godkendt og aldrig hjemmelavet eller ulovligt fyrværkeri.
  Hold aldrig tændt fyrværkeri i hånden.
  Hold sikkerhedsafstanden og læn dig ikke ind over fyrværkeriet.
  Gå aldrig tilbage til en fuser.
  Du kan se på fyrværkeriet, om det er godkendt. Fyrværkeriet skal nemlig være mærket med et SIK-nummer eller et CE-mærke, og er fyrværkeriet ikke det, så er det ulovligt, og man må derfor ikke bruge det.
  Du må heller ikke tage fyrværkeri med hjem til Danmark. Heller ikke via internettet må du købe fyrværkeri til levering fra udlandet.
  Du kan læse mere via politiets hjemmeside og på fyrvaerkeri.dk, der især henvender sig til børn og unge.
  